Baahlodi 4 | Beibele Inthaneteng | Phetolelo ya Lefase le Lefsa
4 Bana ba Isiraele ba buša ba dira tše mpe mahlong a Jehofa ka ge Ehudi a be a hwile.+
2 Ka gona Jehofa a ba gafela*+ seatleng sa Jabini kgoši ya Kanana, yo a bego a buša Hatsora;+ Sisera+ e be e le tona ya madira a gagwe gomme yena o be a dula Haroshethe+ ya ditšhaba.
3 Bana ba Isiraele ba kgopela thušo go Jehofa+ ka gobane Jabini o be a na le dikoloi tša ntwa tše makgolosenyane tšeo di hlometšwego disabole maotwaneng a tšona+ gomme o be a gateletše bana ba Isiraele+ o šoro ka nywaga e masomepedi.
4 Debora, moporofeta wa mosadi,+ yo e bego e le mosadi wa Lapidothe, o be a ahlolela Isiraele ka nako yeo.
5 O be a agile tlase ga mopalema wa Debora magareng ga Rama+ le Bethele+ kua dithabeng tša Efuraime; bana ba Isiraele ba be ba fela ba rotogela go yena gore a ba ahlolele.
6 A roma motseta gore a yo bitša Baraka+ morwa wa Abinoama kua Kedeshe-nafutali,+ a re go yena: “Na Jehofa Modimo wa Isiraele ga se a go laela a re: ‘Eya o aparele Thaba ya Thabora,+ o sepele le banna ba dikete tše lesome (10 000) bao ba tšwago baneng ba Nafutali+ le baneng ba Sebulone?+
7 Ke tla gapela+ Sisera+ tona ya madira a Jabini+ le dikoloi tša gagwe tša ntwa gotee le lešaba la gagwe go wena moeding wa mafula wa Kishoni,+ gomme ke tla mo gafela seatleng sa gago.’”+
8 Ge a re’alo, Baraka a re go yena: “Ge e ba o ka ya le nna, gona ke tla ya; eupša ge e ba o sa ye le nna, gona nka se ye.”
9 Debora a re: “Ke tla ya le wena. Eupša ga se wena o tlago go retwa leetong le, ka gobane Jehofa o tla gafela Sisera seatleng sa mosadi.”+ Ke moka Debora a ema a ya le Baraka kua Kedeshe.+
10 Baraka a rapa bana ba Sebulone+ le bana ba Nafutali gore ba ye le yena Kedeshe, gomme banna ba dikete tše lesome (10 000) ba mo šala morago;+ Debora a ya le yena.
11 Ge e le Hebere+ wa Mokeni o be a itlhaotše go Bakeni,+ bana ba Hobaba, yoo e bego e le mogwegadi wa Moshe,+ tente ya gagwe o be a e hlomile kgauswi le sehlare se segolo kua Tsaananime yeo e lego Kedeshe.
12 Ke moka Sisera a begelwa gore Baraka morwa wa Abinoama+ o rotogetše Thabeng ya Thabora.+
13 Gateetee Sisera a kgoboketša dikoloi tša gagwe ka moka tša ntwa, dikoloi tša ntwa tše makgolosenyane tšeo di hlometšwego disabole maotwaneng a tšona+ gotee le batho ka moka bao ba bego ba na le yena, bao ba bego ba etšwa Haroshethe ya ditšhaba ba eya moeding wa mafula wa Kishoni.+
14 Debora a re go Baraka: “Ema, gobane le ke letšatši leo Jehofa a tlago go gafela Sisera seatleng sa gago. Na Jehofa ga se yena a go etilego pele?”+ Ke moka Baraka a theoga Thabeng ya Thabora a šetšwe morago ke banna ba dikete tše lesome (10 000).
15 Jehofa a hlakahlakanya+ Sisera le dikoloi tša gagwe ka moka tša ntwa gotee le madira ka moka, a ba fediša ka bogale bja tšhoša pele ga Baraka. Mafelelong Sisera a fologa koloing a tšhaba ka maoto.
16 Baraka a rakediša+ dikoloi tša ntwa+ le madira a Sisera go fihla Haroshethe ya ditšhaba, moo madira ao ka moka a ilego a bolawa ka bogale bja tšhoša. Gwa se be le o tee yo a šalago.+
17 Ge e le Sisera+ a tšhaba ka maoto a lebile tenteng ya Jaele+ mosadi wa Hebere wa Mokeni,+ ka gobane go be go na le khutšo magareng ga Jabini kgoši ya Hatsora+ le lapa la Hebere wa Mokeni.
18 Ke moka Jaele a tšwa a yo gahlanetša Sisera, a re go yena: “Fapogela mono mong wa ka, fapogela go nna. O se ke wa boifa.” Ke moka a ya go yena ka tenteng. Ka morago Jaele a khurumetša Sisera ka kobo.
19 Sisera a re go yena: “Hle mphe meetsana ke nwe ka gobane ke nyorilwe.” Ke moo Jaele a khurumolotšego lekuka+ la maswi gomme a mo tšhelela a nwa,+ a buša a mo khurumetša.
20 A buša a re go yena: “Ema mojakong wa tente, e tle e re ge motho a ka tla a go botšiša a re: ‘Na go na le motho mo?’ Wena o re: ‘Ga a gona!’”
21 Jaele mosadi wa Hebere a tšea semapolo sa tente gomme a swara noto ka seatleng. Ya re Sisera a sa ile le boroko e bile a lapile, a mo khukhunetša ke moka a kokotela semapolo bokagodimong bja marama+ a gagwe gomme sa phuleletša fase, ke moka a hwa.+
22 Gwa fihla Baraka a rakediša Sisera. Jaele a tšwa a tlo mo gahlanetša, a re go yena: “Etla ke go bontšhe motho yo o mo nyakago.” Baraka a tsena le yena gomme a hwetša Sisera a wele a hwile, a kokotetšwe semapolo bokagodimong bja marama a gagwe.
23 Ka gona letšatšing leo Modimo a kokobetša+ Jabini kgoši ya Kanana pele ga bana ba Isiraele.
24 Bana ba Isiraele ba thatafišetša Jabini kgoši ya Kanana+ seatla kudu go fihla ba fediša Jabini kgoši+ ya Kanana.
mailto:?body=Bala Beibele Inthaneteng%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D7%26Chapter%3D4%26wtlocale%3DSE%26srcid=share⊂ject=Bala Beibele Inthaneteng